作者:顧況
標題:從江西至彭蠡入浙西淮南界道中寄齊相公
內容:大賢舊丞相，作鎮江山雄。自鎮江山來，何人得如公。處士待徐孺，仙人期葛洪。一身控上游，八郡趨下風。比屋除畏溺，林塘曳煙虹。生人罷虔劉，井稅均且充。大府肅無事，歡然接悲翁。心清百丈泉，目送孤飛鴻。數年鄱陽掾，抱責棲微躬。首陽及汨羅，無乃褊其衷。楊朱並阮籍，未免哀途窮。四賢雖得仁，此怨何匆匆。老氏齊寵辱，於陵一窮通。本師留度門，平等冤親同。能依二諦法，了達三輪空。真境靡方所，出離內外中。無邊盡未來，定惠雙修功。蹇步慚寸進，飾裝隨轉蓬。朝行楚水陰，夕宿吳洲東。吳洲複白雲，楚水飄丹楓。晚霞燒回潮，千里光曈曈。蓂開海上影，桂吐淮南叢。何當翼明庭，草木生春融。